Անոնք շեշտեցին նաեւ որ վճռակամ են վերջ տալու ՏԱՀԵՇ-ին եւ «Ճապհաթ ալ Նուսրա»ին, ինչպէս նաեւ Իտլիպի կացութեան լուծումը որոնելու: Երեք նախագահներու Թեհրանի մէջ գումարած վեհաժողովէն բխած հաղորդագրութեան մէջ յիշուեցաւ, որ Իտլիպ գտնուող ահաբեկիչները աշխատանք կը տանին ականահարելու Սուրիոյ անվտանգութիւնը, այնուհետեւ կոչ ուղղուեցաւ անոնց` իրենց զէնքերը վար դնելու՝ փրկելու տեղւոյն քաղաքայինները: Հաղորդագրութեան մէջ ըսուեցաւ նաեւ, թէ Միացեալ Նահանգներ քիմիական զէնքի գործածութեան յանցանքով Սուրիան կ՛ամբաստանէ՝ անոր դէմ յարձակում գործելու եւ անոր ներքին հարցերուն միջամտելու միտումով: Հաղորդագրութիւնը մերժեց Սուրիոյ մէջ որեւէ արտաքին միջամտութիւն եւ կոչ ուղղեց` աճապարելու սուրիական իշխանութեան եւ ընդդիմութեան մասնակցութեամբ սահմանադրական յանձնախումբի կազմութեան: